‘বস্তুত বৈদিক দেবলোক যে পুরুষপ্রধান– বা ঋগ্বেদে দেবীমাহাত্ম্য যে নেহাতই গৌণ বা অপ্রধান– এ-বিষয়ে আধুনিক বিদ্বানেরা এত বার এত সুস্পষ্ট মন্তব্য করেছেন যে তার পুনরুল্লেখ প্রায় নিষ্প্রয়োজন। ঋগ্বেদের প্রধানতম দেবতা বলতে ইন্দ্র, বরুণ, অগ্নি ইত্যাদি। সকলেই পুরুষ এবং এই সব পুরুষ দেবতাদের মাহাত্ম্যেই প্রায় সমগ্র ঋগ্বেদ ভরপুর। দেবীরা শুধু যে সংখ্যায় নগন্য তাই নয়, গৌরবেও একান্তই গৌণ। অনেক সময় তাঁদের সত্তাটুকুও সুস্পষ্ট নয়। যেমন ইন্দ্রাণী, বরুণানী প্রভৃতি ‘আনী’-প্রত্যয়যুক্ত দেবীরা ইন্দ্র, বরুণ, প্রভৃতির সঙ্গিনীমাত্র; তাছাড়া তাঁদের আর কোনো পরিচয় নেই। ‘রাত্রী’ ও ‘বাক্’-এর উদ্দেশ্যে একটি করে পুরো সূক্ত থাকলেও উভয় সূক্তই ঋগ্বেদের অর্বাচীন অংশভুক্ত এবং দেবী হিসেবে উল্লিখিত হলেও এঁদের সত্তা অস্পষ্ট ও অনির্দিষ্ট। পুরমধি, ধীষণা এবং ইলা সম্বন্ধেও একই কথা, যদিও দেবী হিসেবে এঁদের পরিচয় আরও অস্পষ্ট। অবশ্য ঋগ্বেদের পঞ্চম মণ্ডলেও পৃথিবীর উদ্দেশ্যে একটি সংক্ষিপ্ত সুক্ত পাওয়া যায়; কিন্তু অন্যত্র কোথাওই তাঁর পরিচয় দেবতা দ্যৌ নিরপেক্ষ নয়। এ-ছাড়া বৃহদ্দিবা, রাকা প্রভৃতি দেবীরা ঋগ্বেদে এমনই নগন্য স্থান অধিকার করেছেন যে তাঁদের কথা স্বতন্ত্রভাবে আলোচনাই নিষ্প্রয়োজন।’- (ভারতীয় দর্শন, পৃষ্ঠা-৬৬)